萱草篇
作者：家鉉翁
朝代：宋

paragraphs: 詩人美萱草，蓋謂憂可忘。
人子惜此花，植之盈北堂。
庶以悅親意，豈特憐芬芳。
使君有慈母，星髮壽且康。
晨昏謹色養，彩服戲其傍。
燕喜酌春酒，歡然釂金觴。
物理似有助，叢萱忽非常。
競吐栗玉艷，欲奪金芝光。
秀本自稠疊，駢枝亦熒煌。
乃知風人意，比興宜成章。
東野情思苦，少憂多悲傷。
謂此兒女花，莫能解剛腸。
斯言雖有激，疑其未通方。
憂心無時已，徒枉憔悴鄉。
寓物儻適意，何須動悲凉。
况復循吏政，和聲入封疆。
撫俗時用乂，事親日尤長。
萱草歲歲盛，此樂安可量。